En studentervogn kørte i baghold, da en gruppe unge spærrede vejen og kastede æg på de studerende på Amager

Så du episoden eller var du med i studentervognen? Tip os på 1224@eb.dk eller sms/mms på 1224 (alm. takst)

Det er næsten umuligt ikke at høre den buldrende musik og de jublende studenter fra de mange studentervogne, der kører rundt i gaderne i disse dage. Men for en flok studenter på Amager forvandlede festen sig lynhurtigt til et mareridt, da en gruppe unge spærrede vejen for vognen, og kastede æg på de nyudklækkede studenter.

Hele seancen blev filmet af en beboer på Brydes Allé på Amager i København omkring kl. 12 fredag.

- De grinte, mens de kastede æggene, fortæller beboeren, der af hensyn til sin egen sikkerhed ønsker at være anonym. Ekstra Bladet kender hans identitet.

Baghold med containere og æg

Mens en flok studenter traditionen tro var oppe i en lejlighed på Brydes Allé, begyndte en gruppe unge at rulle containere ud på vejen, og hente bakker med æg. Det fortæller en beboer til Ekstra Bladet, som overværede hele sceancen.

- Da studenterne kom ud i lastbilen igen, begyndte nogle at kaste æg på dem, siger beboeren.

Som det fremgår af videoen forsøger lastbilen at køre væk fra de æggekastende unge mennesker, men en personbil blokerer vejen for den. Ifølge beboeren på Bryders Allé er føreren af bilen en del af gruppen, der forsøger at ødelægge studenternes fest.

Men flere unge kommer til, og studenterne søger dækning ved at sætte sig ned på gulvet af lastbilen.

- Pigerne græd, og folk bad om, de ikke nok ville lade være, fortæller den 21-årige, der filmede episoden.

Ingen anholdt

Efter episoden er hændelsen meldt til politiet af to forskellige personer.

Ekstra Bladet skrev tidligere, at chaufføren havde anmeldt angrebet, men det benægter han.



Politiet bekræfter dog over for Ekstra Bladet, at episoden er anmeldt, og at de sendte en patrulje til området fredag aften.

- Vi sendte en patrulje ud, for at kigge efter personerne, der passer beskrivelsen, men vi har ikke anholdt nogen, siger Erik Gøtje Larsen, vagtchef ved Københavns Politi til Ekstra Bladet.